Bulls se jong pak kry Stormers in knelgreepDie ou manne uit die dae toe Noord-Transvaal hulle spel om voorlangse oorheersing gebou het, sou Saterdag trots gewees het op die inklimrugby van die jong en onbesonge pak van die Bulls. Die Bulls het die opwindende maar nie altyd goeie wedstryd nie op Loftus met 33-23 teen die Stormers gewen en vyf drieë teenoor die Stormers se drie gedruk. Die grondslag vir die oorwinning is deur die pak gelê waar die Bulls die afbreekpunte oorheers het, die Kapenaars met die eerste skrum geskok en daarna die eerste helfte grootliks beheer het. Die Stormers het veral aanvanklik die een strafskop na die ander onder die druk afgestaan wat natuurlik die Bulls se gebiedsvoordeel ŉ hupstoot gegee het. Die voorspelers het híérmee die agterlyn van die Stormers grootliks lamgelê deurdat Damian Willemse onder druk nie naastenby op sy beste was nie. In- en afskoppe wat direk uit was, sy onvermoë om strafskoppe naby die hoekvlag uit te skop omdat hy met skoplengte gesukkel het, en vertwyfeling op die aanval het gewys dat hy nog ŉ paadjie het om te stap. Hy het boonop, ná slegs twee uit 20 skoppe pale toe wat tot dusver in die reeks mis was, Saterdag in die een wedstryd drie uit ses keer nie die kol getref nie. Teenoor hom het Handré Pollard se ervaring agter die goeie pak en die beter diens van sy skrumskakel Ivan van Zyl duidelik in sy opsies gewys en hy het ook met ŉ breekslag die Bulls se derde drie aangevoer. Die Bulls het egter nie nét voorlangs gespeel nie en ŉ paar keer met balverspreiding die besoekers laat bontstaan. Die vraag kan gevra word waarom die Stormers nie ook vroeër met hulle agterlyn gehardloop het nie. Damian de Allende, wat grootliks ŉ goeie dag beleef het, het heeltemal te min kans gekry om sy make te maak – en Dillyn Leyds het eers hier teen die einde van ŉ los skop deur die Bulls hardloopkans gekry wat toe na ŉ drie gelei het. ♦ En dan ŉ spesiale woordjie oor die voormalige Bokkaptein Adriaan Strauss wat Saterdag Victor Matfield se SA rekord vir die meeste Superwedstryde oortref het toe hy in sy 149ste wedstryd gespeel het. Hy het dit deeglik met drie drieë gevier, en veral heelwat daartoe bygedra dat die Bulls se skrumwerk stukke beter as tot dusver vanjaar was. Puntemakers – Bulle (19) 33: Drieë: Adriaan Strauss (3), Johnny Kotze, Jesse Kriel. Doelskoppe: Handré Pollard (4). Stormers (18) 23: Drieë: Jan de Klerk, Damian de Allende, Siya Kolisi. Strafdoele: Damian Willemse (2), Doelskop: Willemse.